*4*

ISIGIDIMI SAMAXOSA, DECEMBER 17, 1883.

U ARCHD. WATERS WASE SIDUTYINI,

IMICIMBI YE “MBUMBA.”

Kwipepa lokugqibela satembisa ukuba soke senze inteto ngomsebenzi ka Ven. Archd. Waters wase Sidutyini. Site sakufumana incwadi ezivela kwabendlu yake ezinjengezi zilandelayo sacinga ukuba besingasakuteta ngokudlulileyo kunoko batetileyo. Sizixolisa ngokunika inteto zo Rev. Mr. Masiza no Mr. Falati ke :—

“ Imihla yomntu injengengca :

Uyatyatyamba njengembali yasendle.”—Iculo ciii. 15.

Nkosi Mhleli nakuba amehlo ezele zinyembezi, nesandla sishukuma lusizi, ndingazi nokuba ndib'ale kakuhle, kodwa ukuba uyakubona nceda uke ufake lencwadi imfupi kwelo pepa lako lokubika izinto ezinjengezi.

Elinene ndilib'ale pezulu kule ncwadi lisishiyile ngo 19 ku November ngokuhlwa, zibe imini zalo ziyafinyezwa kulo mhlaba, ukugodukela kwelingunapakade. Ebengumhlobo noyise wabantsundu. Wayefike apa e Sidutyini ngo 1856 no Sarili esese Hohita. Wazibonakalalisa ubuyise kwinkedama zakwa Palo ngo Nongqause, ebezibonakalalisa ubuhlobo kwabafayo, nakumahlwempu, nakwababandezelweyo. Ndafika apa kuye ngo June 1864 ndapaula ukunyamekela kwake ukuba umsebenzi ka Tixo mauhambe uhlume kuhlanga oluntsundu, nonyameko Iwake ukubako imini zonke emitandazweni kusasa nangokuhlwa. Nokumiswa kwabafundisi abantsundu kwesi sitili kwaye kungumzamo wake wonke kunye nomfi u Bishop Merriman obengumhlobo wohlanga oluntsundu. U Archdeacon Waters ebeyindoda ezitobileyo kakulu, ezele ngumoya ka Tixo nalutando kubantu bonke, indoda yoxolo amaxesha onke. Neqaba lilila ezimatontsi namhla ngenxa yake. Ebetanda kanjako i teachers zake, ezincedisa ngako konke anako, emsebenzini wazo. Anditembi ukuba siya kubuye sifumane indoda enjengaye. Ngakumbi namhla nalo usizi kum ekuhambiseni umsebenzi ukuba kazi ndiya kuwutinina kuba bendicebisana naye kumsebenzi endiwupeteyo kwizikula zangapandle. Kanjalo ubendigcine njengomzali wam ngazo zonke indlela, usizi endinalo andinakuluxela ngakumbi ndakucinga umsebenzi wezikula ezingapandle, zingaka ukuba zininzi kwazo kanti kufuneka ndimise ezinye ezitsha. Ubube ubudala bake enga 65. “ Imihla yetu apa emhlabeni injengengca, siyatyatyamba njengembali yasendle, eti umoya wakudlula pezu kwayo ingabi sayazi nendawo yayo.—P. Masiza, St Marks, 5 Dec., 1883.

Le Ven. Archdeacon yafika e Afrika apa nge 1848, ilapa ke ngama 36 iminyaka. Yayimisa i St. Marks nge 1856, ke ngoko ngama 28 iminyaka ikulomzi, iwushiye namhla nge 1883. Ilele ulalo Iwama Krestu enyaniso ngo 19 Nov. Imka imise ama 47 ezikolo, ngapandle kwe St. Marks Training Institution yododana oluntsundu. U Rev. P. Masiza umise ama 20 ezikolo ngomteto nemvume yake, kuba lamadoda omabini ebesebebenza ngentliziyo nomnqweno omnye. Ezinye izikolo azizuzi mali kwa Rulumente, ibipuma kuye eyazo ; apo ivela kona andiyazi, kuba e Church apa ezimali zininzi zirolwa yiramente yakwa Rabe no Wesile aziko, kanti pezu koko inezikolo ezibatalwa yiyo, kungeko mkokeli ungamelwe mvuzo.

Ilali lamalali lisishiye elubala, isinyameli esisiziba sofefe, sotando, nokuvelana nabanentsizi; inkunqele ebunzulu bungafunyanwanga mntu umzantsi wayo, umncekeleli miginwa ebuginweni bayo, uyise wenkedama, weziqwala, nemfama, umondli wezilima, umtutuzeli wabahlolokazi, umhlambi manikiniki, umkuzi wabagcumayo, umtiyi kuhletyelwa, umtyili mfihlakalo, usozisa, umhlahli Iwangcibe lobumnyama bentliziyo zabantsundu nabamhlope, umazaleleli wabangazibangeliyo imfanelo zabo, umfo ongamkesiyo ontsundu ngowakowabo, umtandi-ndlu ka Tixo, ikutala lamakutala, umoniwa ngati akoniwa, inyati yenyati! Ulele umnumzetu ulalo Iwabangcwele, ukukanya okukulu ukushiyile ngasemva. Nyamelindini onkohlakalo ingatwaIwanga nguwe, emhlabeni akako oyo kumtwala, naye akanakuziguqula kuyo. Akuko bani onokumxela ngolwimi lomfo, kupela ngenkumbulo yodwa. Lombedeshi nditeta ngaye ukubone ukufa kwake esapile ngqanga, wakuxela ngomlomo. Wayaleza anokukuyaleza, wawurola umfanekiso wake unezwi lawo. Esisicaka silele asifile; besinyangelwa e East London, sancatyelwa kwakona. Ukungabeki litye kuso kuyingqangqambo ezifunayo kusapo Iwake olusiti. Singavuya kakulu amatambo eze kulaliswa emzini wake pakati kosapo Iwake. Wanga u Sozazi’nto zonke angasipa esikundleni sake—Umlili nabalilayo, Umtwali zazi Baibile zingayazi pofu, Umcelwa etengiselwa pofu yena. Umfi umka efuna ukwakela i Nkosi yake ityalike enkulu. U Ven. Arch­deacon Waters ulele ulalo lokufa kwelunga. Ncwaba ndini akamaninzi afihle onjengofihlwe nguwe.—Nkohla Falati, St. Marks, 30 Nov., 1883.

E-Bayi ngomhla we 26 Nov. 1883 yahlangana njengesiqelo lentlanganiso. Amalungu aye kumashumi amabini. Satatwa isihlalo ngu Mr. I. W. Wauchope, owacela u Mr. Rwexu ukuba ayivule ngomtandazo.—

Kwafundwa yi Secty. imicimbi yentlanganiso yo October yaza zakulungiswa indawana ezazisele, yamkelwa.

1. Kwintlanganiso ka October kwa kumiswe i Committee yokuba iye kuhlangana no Mr. John Mackay, ukucela iqinga malunga ne zaziso ze Town Council ezimalunga nokususwa komzi. Ezi zaziso ziti mabaze kutabata iziza kwi Town Clerk, baze bakuzifumana basebe fuduka, kanti bona balindele kuqala ukumiswa kwamaxabiso ezindlu zabo, nokuhlaulwa kwe ndleko zabo. I Committee yayi ngo Messrs Qaba, Job, Molepo, no Frank Makwena. Kwacelwa u Mr. Makwena ukuba anike ingxelo yokubonana kwake no Mr. Mackay—wati lite elonene—“ Hlalani niti cwaka, nizilungise izindlu zenu ukuba zingawi pezu kwenu, nilinde into eza kwenziwa yi Town Council.” Kwaxoxwa—wati propose u Mr. Makwena, ukuba kumiwe ngeli cebo lika Mr. Mackay—kuba yovela i Town Council ekupeleni komnyaka.
2. Kwakankanywa yi Chairman ukuba kufuneka abatunywa ababini abaya kuya e Cradock entlanganisweni yomnyaka. U Mr. Rwexu wati propose ukuba kuye i Chairman—waqokelwa ngu Mr. Dalaza. Yesuka apo i Chairman yazilandulela ukuba ayina kuya ngenxa yomsebenzi wase matyaleni wokupela komnyaka. Kulendawo yavunyelwa ngu Mr. Lamintyi no Mr. Makwena. Kodwa intlanganiso yemisa inyawo kuyo. Wada u Mr. Ngaba wati propose ukuba kuye u Mr. Xiniwe no Mr. Makwena, waqokelwa ngu Mr. Qaba.

Mr. Xiniwe—Okwam ndiyaya e Cradock ngovuyo, kuba nakuba ingalo yam yokunene ndiyinika i *Native Educational Association* ndiyevana kakulu ne *Mbumba,* kuba ngumncedisi waleyo, ziquba nto ’nye, zibekisa kwi siqamo esinye, sokunyusa uhlanga. Noko u Mr. Wauchope andikolwa ukuba angaxakeka kangako, noko ndaziyo ukuba unomsebenzi omkulu, ndinga zitembi nam ukuba ndingananelisa ngokuquba izimvo zenu kwelo qumru njenge Chairman yetu.

Yabekiswa evotini—abaka Mr. Wauchope baba 8—abo Mr. Makwena no Mr. Xiniwe 7 yaposa ivote yayo i Chairman— alingana amacala omabini.

Ibuye yesuka i Chairman yazilandulela emhlambini yamcenga u Mr. Rwexu ukuba ayibuyise iudawo yake—wada wavuma, kwavunyelwana ukuba kukutshwe u Mr. Xiniwe no Mr. Makwena.

Mr. Makwena—Kambe ndise ngumfana, kanjako alikabi lide ixesha lam kulentlanganiso. Ndibulela ukunditemba kwenu, nodumo enilubeka pezu kwam. Ndoyake, ndikwenze konke okuse mandleni am ukukonza nina mhlambi wakowetu.

II. Kungenwe endaweni yemali yokuhlaula indleko zehambo yabatunywa. Kwavunyelwana ukuba ilungu likupe 2s. ize iti eseleyo ingeniswe etyeyeni yendyebo yomhlambi.

IV. Kwamiselwa ukuba kubeko intlanganiso ngomvulo 17 December, 1883.

Mr. Xiniwe—Mr. Chairman ndiyakucela ukuba walatise umhlambi ngendawo yokuba ulungiselele intlanganiso ezayo imicimbi esiya kuxotyiswa ngayo ekuyeni kwetu e Cradock, ukuze siye sinoluvo lomhlambi kuzo zonke indawo zengxoxo.

I Chairman,—Imicimbi yonke ekoyo iya kubekwa pezu kwe *tafile* yale Mbumba nge ntlanganiso ezayo. Umcimbi wesimo semfundo, nomcimbi wotengiso nge Brandy kwabantsundu, nomcimbi wokunyulwa kwaba Ntsundu babe ngamalungu e Palamente, yimicimbi ezintloko, kunye neminye. Indawo eya kuluhlehlisa ngomva uhlanga yile *yokunganonelelwa kwamalungelo okuba ngaba voti.* Zindawo zokukaugelwa ezo ngaba tunywa bonke, kufunwe amaqinga okuzikutaza.

Yavalwa intlanganiso emandi kakulu ngomtandazo yi Chairman ngexesha le 9.30 p.m.

Into entle.—Intlanganiso enzima nebekekileyo yaba- mnyama yayise Sheshegu ngo-12 kulenyanga ukuba ixoxe ngokuba abamnyama bamanyane ngolu nyulo. Yahambiseka kakuhle kunene. Kwaba yinto ebukekayo ukubona udodana namadoda amakulu encedisana ukufunqula into enye. Banga bangeze bahlukana.